Vazirlar Mahkamasining “Seleksiya yutuqlari sinovlarini oʻtkazishni tashkil etish chora-tadbirlari toʻgʻrisida” 2014-yil 29-dekabrdagi 369-son qaroriga oʻzgartirishlar va qoʻshimcha kiritish haqida
(resolution, 2023-09-11)

Mamlakatimizda intellektual mulk obyektlarini yaratish va innovatsion faoliyatni rivojlantirish, intellektual mulkni roʻyxatga olish tizimini soddalashtirish hamda bu orqali ilm-fan va ishlab chiqarishni oʻzaro bogʻlash maqsadida kompleks chora-tadbirlar amalga oshirilmoqda. Shu bilan birga, intellektual faoliyat natijalarini huquqiy muhofaza qilish boʻyicha tartib-taomillarni yengillashtirish, bunda aholiga xizmat koʻrsatuvchi davlat organlari va tashkilotlarining faoliyat yoʻnalishlarini aniq belgilash hamda ularni moddiy jihatdan taʼminlash dolzarb vazifalardan hisoblanadi. Oʻzbekiston Respublikasining “Seleksiya yutuqlari toʻgʻrisida”gi Qonuniga muvofiq hamda Oʻzbekiston Respublikasi Prezidentining “Intellektual mulk sohasini yanada rivojlantirishga oid qoʻshimcha chora- tadbirlar toʻgʻrisida” 2022-yil 26-apreldagi PQ-221-son qarori ijrosini taʼminlash maqsadida Vazirlar Mahkamasi qaror qiladi: 1. Vazirlar Mahkamasining “Seleksiya yutuqlari sinovlarini oʻtkazishni tashkil etish chora-tadbirlari toʻgʻrisida” 2014-yil 29-dekabrdagi 369-son qaroriga ilovaga muvofiq quyidagilarni nazarda tutuvchi oʻzgartirishlar va qoʻshimcha kiritilsin: patentga layoqatlilik ekspertizasini oʻtkazish bilan bogʻliq qonunchilikdagi ayrim tushunchalarni bir-biriga muvofiqlashtirish; seleksiya yutuqlarini roʻyxatdan oʻtkazishga doir talabnomalar boʻyicha ixtisoslashtirilgan tashkilotlar tomonidan patentga layoqatlilik ekspertizasi oʻtkazilishini moliyaviy jihatdan taʼminlash. 2. Oʻzbekiston Respublikasi Adliya vazirligi 15 kun muddatda seleksiya yutuqlarini roʻyxatdan oʻtkazishga doir talabnomalar boʻyicha oʻtkazilgan patentga layoqatlilik ekspertizasi yuzasidan ixtisoslashtirilgan tashkilotlarga tegishli mablagʻlar mazkur qaror talablariga muvofiq qoplab berilishini taʼminlasin. 3. Oʻzbekiston Respublikasi Qishloq xoʻjaligi vazirligi manfaatdor vazirlik hamda idoralar bilan birgalikda oʻzlari qabul qilgan normativ-huquqiy hujjatlarni ikki oy muddatda ushbu qarorga muvofiqlashtirsin. 4. Mazkur qarorning bajarilishini nazorat qilish Oʻzbekiston Respublikasi qishloq xoʻjaligi vaziri A.B. Voitov va Oʻzbekiston Respublikasi adliya vaziri A.Dj. Tashkulov zimmasiga yuklansin. 1. 1-bandda: birinchi xatboshi quyidagi tahrirda bayon etilsin: “1. “Seleksiya yutuqlari toʻgʻrisida”gi Oʻzbekiston Respublikasi Qonuniga muvofiq talabnomada koʻrsatilgan seleksiya yutugʻining patentga layoqatlilik ekspertizasi, shu jumladan, sinovlarning quyidagi ixtisoslashtirilgan tashkilotlar tomonidan oʻtkazilishi maʼlumot uchun qabul qilinsin:”; uchinchi xatboshidagi “Oʻzbekiston Respublikasi Veterinariya va chorvachilikni rivojlantirish davlat qoʻmitasi” soʻzlari “Oʻzbekiston Respublikasi Qishloq xoʻjaligi vazirligi huzuridagi Veterinariya va chorvachilikni rivojlantirish qoʻmitasi” soʻzlari bilan almashtirilsin. 2. 2-band oʻz kuchini yoʻqotgan deb hisoblansin. 3. 3-band quyidagi tahrirda bayon etilsin: “3. Belgilab qoʻyilsinki, hayvonlarning yangi zotlari boʻyicha talabnomada koʻrsatilgan seleksiya yutugʻining patentga layoqatlilik ekspertizasi Oʻzbekiston Respublikasi Qishloq xoʻjaligi vazirligi huzuridagi Veterinariya va chorvachilikni rivojlantirish qoʻmitasi tomonidan hayvonlarning yangi zotlari yaratilgan tashkilotlar — chorva naslchiligi subyektlarida oʻtkaziladi”. 4. Quyidagi mazmundagi 31-band bilan toʻldirilsin: “31. Seleksiya yutuqlariga doir talabnomalar boʻyicha patentga layoqatlilik ekspertizasini oʻtkazish uchun toʻlangan davlat bojining (patent bojining) seleksiya yutuqlarini roʻyxatga oluvchi davlat organiga tegishli qismi ushbu ekspertizani oʻtkazgan ixtisoslashtirilgan tashkilotga toʻliq oʻtkaziladi”.